Krištúfková, Petra, poslankyňa NR SR (2020-04-23):
Vážený pán predsedajúci, vážená pani ministerka, vážení páni ministri, vážené kolegyne, vážení kolegovia, programové vyhlásenie vlády schvaľujeme v čase mimoriadnej krízy, ktorá nám jasne ukázala okrem iného aj to, že náš zdravotný a sociálny systém má veľké diery. Máme tu mnoho problémov, ktoré sa dlhé roky neriešili a na ktoré sme v predchádzajúcich štyroch rokoch neustavične poukazovali. Aktuálne vláda od svojho nástupu predkladá zákony prvej pomoci, ktoré tu schvaľujeme v skrátenom legislatívnom konaní, aby ľudia dostali potrebnú pomoc čo najrýchlejšie. Ale kríza ukázala okrem iného aj to, že väčšina rodín na Slovensku žije z ruky do úst a z mesiaca na mesiac. Ak príde výpadok príjmu, hrozí chudoba, nehovoriac o neúnosnej situácii neúplných rodín a osamelých matiek. Prioritou hnutia SME RODINA boli vždy rodiny a ja ako členka sociálneho výboru som tu na pôde parlamentu štyri roky predkladala dobré návrhy zákonov, ktoré keby boli schválené, tak už dnes v tejto kríze sa mnohým rodinám žije ľahšie. Keď som vystupovala pred štyrmi rokmi k programovému vyhláseniu vlády, tak musím povedať, že v časti sociálna politika neobsahovalo žiadnu konkrétnu pomoc rodinám. Boli to len všeobecné frázy. Bývalá vláda to napísala tak, aby nemusela za nič zodpovedať. A to musím podotknúť, že na prípravu mali čas a pokoj. Preto sme veľmi radi a ja sa naozaj teším z toho, že programové vyhlásenie konečne obsahuje opatrenia, ktoré budú problémy rodín riešiť adresne, systematicky a dlhodobo. Nesmieme však zabudnúť, že mnoho rodín sa v takomto krízovom režime ocitlo aj predtým. Stačilo ak rodina prišla, do rodiny prišla choroba, strata zamestnania alebo úmrtie živiteľa rodiny. Hovorí sa, že spoločnosť je ako reťaz, je taká silná, ako je silný jej najslabší článok. A preto si uvedomujeme zodpovednosť posilniť to, čo dlhé roky stálo v úzadí, a to je podpora rodín. A som nesmierne rada, že vláda sa v programovom vyhlásení k tomuto zaväzuje. Náš volebný program myslel na rodiny vo všetkých životných fázach a ja môžem povedať, že sme dodržali svoj sľub a do programového vyhlásenia sme presadili všetky dôležité body z nášho programu. Je v ňom výstavba štátnych nájomných bytov, exekučná amnestia a aj zrušenie doplatkov na lieky pre deti a seniorov. No sľúbili sme aj celý rad ďalších opatrení na podporu rodín a zlepšenie ich sociálnej situácie. Zvýšenie rodičovského príspevku plus možnosť jeho flexibilného poberania, úprava zákona o náhradnom výživnom, SOS príspevok vyplácaný v mimoriadnych situáciách, postupné zvyšovanie rodinných prídavkov podľa veku dieťaťa, zvýšenie sirotského príspevku o 20 %, plus úprava súbehov dôchodkov pri ich poberaní. Nesmieme zabudnúť, že na Slovensku máme vyše 20-tisíc sirôt a priemerný sirotský vyplácaný dôchodok je vo výške 130 eur mesačne. Ďalej. Vyššia úroveň poberania rodičovského príspevku aj pre študentky vysokých škôl a doktorandky a príspevok na začiatku školského roku pre všetky deti 1. stupňa základných škôl. A napokon sme sľúbili ženám narodeným v rokoch 1958 až 1960, že odstránime krivdu pri zohľadňovaní počtu detí pri odchode do dôchodku, ktorú sme zakotvili aj v programovom vyhlásení. Programové vyhlásenie obsahuje naozaj dobré opatrenia a konečne myslí na rodiny a preto sa chcem poďakovať všetkým, ktorí sa na ňom podieľali. A my poslanci za vládnu koalíciu, za naše hnutie SME RODINA urobíme všetko pre to, aby sme záväzky z programového vyhlásenia aj naplnili. Časy, ktoré prichádzajú, budú veľmi ťažké a o to dôležitejšie bude v týchto časoch urobiť maximum pre tých, čo to potrebujú. Koniec-koncov, vyspelosť spoločnosti sa hodnotí podľa toho, ako sa vie postarať o tých najzraniteľnejších. Ďakujem. (Potlesk.)